Milo Crotonensis
Milo Diotini filius (natus circa annum 555 a.C.n.; mortuus post annum 510 a.C.n.) fuit luctator Graeciae antiquae et inter notissimos antiquitatis athletas numeratur. Etiam  periodonica titulo gloriabatur, ut qui quattuor praecipuis certaminibus panhellenicis, "coronatis" dictis, in serie victor fuerat. Alioqui in patria,  Crotone Calabriae, vixit. Pythagorae philosophi, aequalis sui,  assectator fuit. Praeterea ducem exercitus efficacem se praebuit.

De numero athleticarum victoriarum 
Secundum Pausaniam sexiens Olympiae in luctationis certamine victor fuit, semel apud pueros anno 540 a.C.n. et quinquies apud viros inter 532 et 516 a.C.n. Septimum Olympiam certaturus cum venit, a Timasitheo, Crotoniate et ipso, victus est. Delphis quoque ludis Pythicis sexiens apud viros et semel apud pueros vicit. Decem victorias ludis Isthmicis, novem ludis Nemeis rettulit. Quinquies periodonica apud viros, semel apud pueros renuntiatus est. Ita illustrissimus ex omnibus luctatoribus antiquis dici potest.

De reliqua vita 
Milo non fuit athleta tantum ː sacerdos erat Herae Laciniae dictae et Myam, Pythagorae philosophi filiam, cuius familiaris erat, uxorem duxerat. Rei publicae quoque operam dabat et magnas partes in victoria civitatis suae contra vicinos Sybaritas anno 510 a.C.n. egisse dicebatur. Ut Hercules alter leonis pelle vestitus et clava armatus belli pugnabat.

De morte 
Obiit in patria sua a lupîs voratus. Etenim digitos inseruerat in truncum arboris quem nonnulli cunei discissum retinebant ː qui cum amoverentur manus suas compressas liberare non iam potuit nec feras arcere. Quae mors pictoribus et sculptoribus modernis patheticum argumentum praebuit.

Notae

Fontes 
Aulus Gellius, libro quinto decimo Noctium Atticarum cap.16.
 Cicero, Cato Maior 27 et De Fato 30
Diodorus Siculus, libro duodecimo Bibliothecae historicae cap. 6.
 Herodotus III.137.
Pausanias libro sexto Descriptionis Graeciae 14.5-8.
  VI.1.12.
Theocritus, Idyllia IV.6-10

Plura legere si cupis 
Geneviève Bresc-Bautier, Pierre Puget, "Milon de Crotone", Musée du Louvre, 1996
A. Olivieri, "Il pitagorico Milone Crotoniate" in  Civiltà greca nell'Italia meridionale, 1931 ː 83-98 Recensio critica
 Jean-Manuel Roubineau, Milon de Crotone ou l'invention du sport, PUF, 2016. Nonnullae paginae apud Guglum librorum
 Valérie Visa-Ondarçuhu: Milon de Crotone, personnage exemplaire, in: Héros et voyageurs grecs dans l’Occident romain, ed. Alain Billault, Lugduni 1997, p. 33-62. ISBN 2-904-974-14-8

Luctatores
Olympionicae antiqui
Milites Graeciae
Graeci antiqui
Nati saeculo 6 a.C.n.
Mortui saeculo 6 aut 5 a.C.n.

tl:Milon